b'\n_START_ARTICLE_\nBiodegalai\n_START_SECTION_\nBiodegal\xc5\xb3 vartojimas\n_START_PARAGRAPH_\nDaugiausiai biodegal\xc5\xb3 (bioetanolio) yra naudojama Brazilijoje ir JAV.\n_START_SECTION_\nAteities biodegalai\n_START_PARAGRAPH_\n\xc5\xa0iuo metu Lietuvoje gaminami tik pirmos kartos biodegalai. Pirmos kartos biodegalai\xc2\xa0\xe2\x80\x93 degalai, kuriems kaip \xc5\xbealiava naudojami maistiniai augalai, turintys lengvai i\xc5\xa1gaunam\xc5\xb3 cukr\xc5\xb3, krakmolo ir aliejaus. Gamybos metu cukr\xc5\xabs sufermentuojami \xc4\xaf bioetanol\xc4\xaf, o i\xc5\xa1 riebalini\xc5\xb3 r\xc5\xabg\xc5\xa1\xc4\x8di\xc5\xb3 transesterifikacijos b\xc5\xabdu pagaminamas biodyzelinas. \xc5\xa0ios kartos biodegalai susiduria su daugeliu problem\xc5\xb3, nes j\xc5\xb3 gamybos didinimas kelia gr\xc4\x97sm\xc4\x99 maisto produkt\xc5\xb3 gamybai ir bio\xc4\xafvairovei. Be to, j\xc5\xb3 gamyba brangesn\xc4\x97, lyginant su degal\xc5\xb3 gamyba i\xc5\xa1 naftos. Kai kada biodegal\xc5\xb3 gamybos metu \xc5\xa1iltnamio efekt\xc4\x85 skatinan\xc4\x8di\xc5\xb3 duj\xc5\xb3 emisij\xc5\xb3 i\xc5\xa1siskyrimas yra didesnis, nei tradicini\xc5\xb3 degal\xc5\xb3, jei vertinamas visas gyvavimo ciklas, \xc4\xafskaitant tr\xc4\x85\xc5\xa1\xc5\xb3 gamyb\xc4\x85, transportavim\xc4\x85 ir pan._NEWLINE_Antros kartos biodegalai\xc2\xa0\xe2\x80\x93 degalai, kuriems kaip \xc5\xbealiava naudojama lignoceliulioz\xc4\x97s turinti biomas\xc4\x97. Tai mediena ir jos atliekos, \xc5\xbeem\xc4\x97s \xc5\xabkio atliekos (\xc5\xa1iaudai, kukur\xc5\xabz\xc5\xb3 kotai ir pan.) bei energetiniai augalai, tokie kaip sora ryk\xc5\xa1t\xc4\x97toji (Panicum virgatum), dramblia\xc5\xbeol\xc4\x97 (Miscanthus sinensis). \xc5\xa0i\xc5\xb3 \xc5\xbealiav\xc5\xb3 kiekiai yra neriboti, jie nesudaro konkurencijos maisto produkt\xc5\xb3 gamybai. Antros kartos biodegal\xc5\xb3 gamybai suvartojama visa \xc5\xbealiava, o ne tik atskiri jos komponentai._NEWLINE_Lyginant pirmos ir antros kartos biodegalus, pastar\xc5\xb3j\xc5\xb3 galima pagaminti \xc5\xbeenkliai daugiau i\xc5\xa1 biomas\xc4\x97s, u\xc5\xbeauginamos tame pa\xc4\x8diame \xc5\xbeem\xc4\x97s plote ir ma\xc5\xbeiau derlingoje \xc5\xbeem\xc4\x97je._NEWLINE_Tre\xc4\x8dios kartos biodegal\xc5\xb3 gamintojai siekia patobulinti pa\xc4\x8di\xc4\x85 \xc5\xbealiav\xc4\x85, t. y., i\xc5\xa1vesti labiau aliejing\xc5\xb3 augal\xc5\xb3 veisles, tobulinti atskir\xc5\xb3 augal\xc5\xb3 genus, atsakingus u\xc5\xbe aliejaus gamyb\xc4\x85 ir pan._NEWLINE_Ketvirtos kartos biodegalai\xc2\xa0\xe2\x80\x93 degalai, kuri\xc5\xb3 gamybai naudojama \xc5\xbealiava i\xc5\xa1 geneti\xc5\xa1kai modifikuot\xc5\xb3 augal\xc5\xb3. Juos auginant i\xc5\xa1 atmosferos absorbuojami did\xc5\xbeiuliai CO2 kiekiai sukaupiami augal\xc5\xb3 stiebuose, \xc5\xa1akose ir lapuose. V\xc4\x97liau i\xc5\xa1 augal\xc5\xb3 biomas\xc4\x97s biochemini\xc5\xb3 proces\xc5\xb3 metu, naudojant genomi\xc5\xa1kai sintezuotus mikrobus, efektyviai gaminami biodegalai.'